Številka: 0100-422/2019/2

Datum: 19. 4. 2019

Zadeva: Datum napredovanja v plačni razred – odgovor

Zveza: vaše elektronsko sporočilo z dne 9. 4. 2019

Spoštovani,

v zvezi z vašim vprašanjem glede spremembe napredovalnega obdobja in datuma zadnjega napredovanja javnega uslužbenca zaradi Uredbe o spremembi Uredbe o napredovanju javnih uslužbencev v plačne razrede (Uradni list RS, št. 22/19), s katero se je spremenil prvi odstavek v 8. členu, vam sporočamo, da je sprememba navedenega člena zgolj posledica uskladitve Uredbe o napredovanju javnih uslužbencev v plačne razrede (Uradni list RS, št. 51/08, 91/08 in 113/09, v nadaljnjem besedilu: uredba) z Zakonom o spremembi in dopolnitvah Zakona o sistemu plač v javnem sektorju – ZSPJS-V (Uradni list RS, št. 84/18). ZSPJS-V v novem četrtem odstavku 16. člena določa, da javni uslužbenci in funkcionarji ob izpolnjevanju pogojev za napredovanje v višji plačni razred, v naziv oziroma višji naziv pridobijo pravico do plače v skladu z višjim plačnim razredom, pridobljenim nazivom ali višjim nazivom s 1. decembrom v letu, ko izpolnijo pogoje za napredovanje.

Ker ZSPJS -V v prehodni določbi v 2. členu določa, da se podzakonski predpisi in drugi splošni akti, ki urejajo napredovanje javnih uslužbencev in funkcionarjev v višji plačni razred, v naziv oziroma v višji naziv, uskladijo s 1. členom (spremenjeni 16. člen Zakona o sistemu plač v javnem sektorju), v treh mesecih od uveljavitve zakona, ki je bil uveljavljen s 1. januarjem 2019, je bila potrebna tudi sprememba uredbe v prvem odstavku 8. člena, ki je pred novelo določal, da javnemu uslužbencu pripada plača na osnovi plačnega razreda, pridobljenega z napredovanjem, od 1. aprila v letu, ko izpolni pogoje za napredovanje v višji plačni razred. Novela je mesec april nadomestila z mesecem decembrom, kot ga je za pridobitev pravice do plače v skladu z višjim plačnim razredom, pridobljenim nazivom ali višjim nazivom določila novela ZSPJS-V.

Takšna zakonska ureditev sistemskega zamika pravice do izplačila plače iz naslova napredovanj za vse zaposlene v javnem sektorju v ZSPJS, je bila dogovorjena in usklajena s sindikalno stranjo v okviru razrešitve stavkovnih zahtev sindikatov javnega sektorja, pri čemer glede samega postopka oziroma rokov za ugotavljanje izpolnjevanja pogojev za napredovanje, torej, da bi se tudi sam postopek in preverjanje izpolnjevanja pogojev prav tako zamaknilo na kasnejši datum, ni bilo dosežene uskladitve. Če bi se uskladitev dosegla tudi glede zamika samega napredovanja v višji plačni razred na 1. december, bi bilo treba posebej urediti tudi vprašanje štetja triletnega napredovalnega obdobja za tiste javne uslužbence, ki bi ta pogoj od zadnjega napredovanja (oziroma prve zaposlitve v javnem sektorju) po veljavni ureditvi v ZSPJS in uredbi sicer izpolnili do 1. aprila v letu in prehodno obdobje v tej zvezi. Kot navedeno, do soglasja za navedeno spremembo z reprezentativnimi sindikati javnega sektorja ni prišlo.

Dodajamo še, da je sedaj veljavna nova sistemska ureditev identična ukrepom zamika izplačila višje plače iz naslova napredovanj, ki je bil interventne narave že nekaj let, nazadnje na podlagi Zakona o ukrepih na področju plač in drugih stroškov dela za leto 2017 in drugih ukrepih v javnem sektorju (Uradni list RS, št. 88/16), kjer se je tudi zamikalo le samo izplačilo iz naslova napredovanj.

V zvezi z vašim vprašanjem glede 1. aprila, ki je datum napredovanja v višji plačni razred, pojasnjujemo, da slednji izhaja iz devetega odstavka 17.a člena ZSPJS, ki določa, da če javni uslužbenec na osnovi veljavne ocene iz šestega odstavka tega člena izpolni pogoje za napredovanje v skladu s predpisi, ki urejajo napredovanje na delovnem mestu oziroma v nazivu, napreduje od 1. aprila v letu, ko izpolni pogoje za napredovanje v višji plačni razred. Šesti odstavek 17.a člena ZSPJS pa določa, da je veljavna ocena tista ocena, s katero je bil seznanjen javni uslužbenec, v primeru zahteve za preizkus ocene pa ocena, ki jo določi komisija in je javnemu uslužbencu vročena. V uredbi pa ta datum izhaja iz tretjega odstavka 7. člena, ki določa, da morata biti obvestilo in pisni predlog aneksa javnemu uslužbencu izročena najkasneje 15 dni po roku iz drugega odstavka 4. člena te uredbe, ki določa, da se postopek ocenjevanja javnega uslužbenca izvede vsako leto najkasneje do 15. marca, ter v povezavi z določbo prvega odstavka 5. člena uredbe, ki določa, da se postopek preverjanja izpolnjevanja pogojev izvede za vse javne uslužbence vsako leto do 15. marca.

Glede na navedeno se štetje napredovalnega obdobja in datum (zadnjega) napredovanja v višji plačni razred s spremembo ZSPJS-V in spremembo uredbe ne spreminjata, le pravica do plače v skladu z višjim plačnim razredom je bila zamaknjena na datum 1. decembra v letu, ko so izpolnjeni pogoji za napredovanje.

S spoštovanjem,

Peter Pogačar

generalni direktor

Poslano:

- naslovniku - po e-pošti